Ændret forslag til Rådets forordning (EF) om ændring af finansforordningen af 21. december 1977 vedrørende De Europæiske Fællesskabers almindelige budget (95/C 150/04) KOM(95) 161 endelig udg. - 94/0144(CNS)

(Forelagt af Kommissionen i henhold til EF-traktatens artikel 189 A, stk. 2, den 2. maj 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 209,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Revisionsretten (3), og

ud fra følgende betragtninger:

Ifølge artikel 5, stk. 2, i Rådets forordning (EØF) nr. 729/70 af 21. april 1970 om finansiering af den fælles landbrugspolitik (4), senest ændret ved forordning (EF) nr. . . ./. ., blev der indført en ny ordning for afslutning af regnskabet for Den Europæiske Udviklings- og Garantifond for Landbruget, Garantisektionen; den nye ordning består i at opsplitte den tidligere regnskabsafslutning i to særskilte typer beslutninger, hvor den ene vedrører den regnskabsmæssige afslutning af de regnskaber, som medlemsstaterne fremsender, og den anden en eventuel afvisning af, at EUGFL finansierer udgifter, der ikke er afholdt efter EF-reglerne; for nærmere at anføre den budgetmæssige behandling af beslutningerne om afvisning bør artikel 15, 89 og 102 i finansforordningen af 21. december 1977 vedrørende De Europæiske Fællesskabers almindelige budget (5), ændret ved forordning (Euratom, EKSF, EØF) nr. 610/90 (6), tilpasses den nye ordning for regnskabsafslutning og hjemle en dialogprocedure, der omfatter beslutninger truffet efter forordning (EØF) nr. 729/70, artikel 5, stk. 2, litra c) (7);

beslutninger om regnskabsafslutningen, der træffes i henhold til artikel 5, stk. 2, litra c), i forordning (EØF) nr. 729/70, skal undersøges inden for rammerne af dechargeproceduren; det forhold, at udgifter, der omfattes af en beslutning om regnskabsafslutningen, konteres et regnskabsår, for hvilket der er givet decharge, bør ikke hindre Europa-Parlamentets undersøgelse af den som led i dets dechargebeføjelser -

UDSTEDT FØLGENDE FORORDNING:

Artikel 1

I finansforordningen foretages følgende ændringer:

1) Artikel 15, stk. 6, affattes således:

»6. Foreløbige forslag til tillægs- eller ændringsbudgetter skal ledsages af begrundelser og af de på opstillingstidspunktet foreliggende oplysninger om budgetgennemførelsen i det foregående og løbende regnskabsår samt i tidligere regnskabsår og af oplysninger om beslutninger vedrørende afslutningen af de af medlemsstaterne fremsendte regnskaber for EUGFL, Garantisektionen.«

2) I artikel 89 indsættes som stk. 2a:

»2a. Den årlige decharge foregriber dog ikke undersøgelsen af og meddelelsen af decharge for senere beslutninger, der er truffet i henhold til artikel 5, stk. 2, litra c), i forordning (EØF) nr. 729/70 efter artikel 102 i denne forordning.«

3) Artikel 102 affattes således:

»Artikel 102

1. Beslutningen om regnskabsafslutningen som omhandlet i artikel 5, stk. 2, litra b), i forordning (EØF) nr. 729/70 har til formål at fastslå omfanget af de udgifter, der er afholdt i hver medlemsstat i løbet af det pågældende regnskabsår, og som kan godkendes som udgifter, der skal afholdes af EUGFL, uden at dette dog foregriber de beslutninger, der senere træffes efter nævnte artikels stk. 2, litra c).

2. Beslutningerne som omhandlet i artikel 5, stk. 2, litra c), i forordning (EØF) nr. 729/70 har til formål at fastslå de udgifter, der skal udelukkes fra EF-finansiering som omhandlet i nævnte forordnings artikel 2 og 3, da de dertil knyttede foranstaltninger ikke er foretaget efter EF-reglerne.

Disse beslutninger forelægges omgående Europa-Parlamentet med henblik på meddelelse af decharge. Parlamentet undersøger disse beslutninger efter den fremgangsmåde, det fastsætter til formålet.

3. Tidsplanen for regnskabsafslutningen er fastsat i forordning (EØF) nr. 729/70.

4. Resultatet af den i stk. 1 omhandlede beslutning, som eventuelt udviser en forskel mellem de samlede udgifter, der i henhold til artikel 100 og 101 er konteret det pågældende regnskabsår, og de samlede udgifter, som er godkendt af Kommissionen ved regnskabsafslutningen, opføres under én artikel som plus- eller minusudgift.

5. Resultaterne af de i stk. 2 omhandlede beslutninger opføres under en særskilt artikel som plus- eller minusudgift.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra ikrafttrædelsen af Rådets forordning (EF) nr. . . ./. . af . . . om ændring af Rådets forordning (EØF) nr. 729/70 om finansiering af den fælles landbrugspolitik.

Denne forordning er bindende i alle enkeltheder og gælder umiddelbart i hver medlemsstat.

(1) Fremsendt til Rådet den 1. juli 1994 (EFT nr. C 377 af 31. 12. 1994).

(2) Vedtaget den 17. marts 1995.

(3) Vedtaget den 15. december 1994 (EFT nr. C 383 af 31. 12. 1994).

(4) EFT nr. L 94 af 28. 4. 1970, s. 13.

(5) EFT nr. L 356 af 31. 12. 1977.

(6) EFT nr. L 70 af 16. 3. 1990, s. 1.

(7) Parlamentets ændringer er trykt med kursiv.